Document ID: 32009D0381

32009D0381
L 119/32
SLUŽBENI LIST EUROPSKE UNIJE
13.05.2009.
ODLUKA KOMISIJE
od 13. svibnja 2009.
o izmjeni Odluke 2006/771/EZ o usklađivanju radiofrekvencijskog spektra za uporabu uređaja kratkog dometa
(priopćena pod brojem dokumenta C(2009) 3710)
(Tekst značajan za EGP)
(2009/381/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
budući da:
(1)
Odlukom Komisije 2006/771/EZ (2) usklađuju se tehnički uvjeti uporabe spektra za široki niz uređaja kratkog dometa, koji uključuju aplikacije kao što su alarmi, lokalna komunikacijska oprema, uređaji za otvaranje vrata i medicinski implantati. Uređaji kratkog dometa su obično proizvodi za masovno tržište i/ili prijenosni proizvodi koji se mogu lako ponijeti i koristiti preko granice; razlike u uvjetima pristupa spektru sprečavaju, stoga, njihov slobodni protok, povećavaju troškove proizvodnje i stvaraju rizik od štetnih smetnji s drugim radijskim aplikacijama i uslugama.
(2)
Odlukom Komisije 2008/432/EZ (3) izmijenjeni su usklađeni tehnički uvjeti za uređaje kratkog dometa, sadržani u Odluci 2006/771/EZ, tako da se zamijenio njezin Prilog.
(3)
Međutim, zbog brzog razvoja tehnologije i promjena društvenih potreba mogu se pojaviti nove primjene za uređaje kratkog dometa koje će zahtijevati redovito ažuriranje uvjeta za usklađivanje spektra.
(4)
Sukladno članku 4. stavku 2. Odluke br. 676/2002/EZ Komisija je 5. srpnja 2006. trajno ovlastila (4) Europsku konferenciju poštanskih i telekomunikacijskih uprava (CEPT) da ažurira Prilog Odluci 2006/771/EZ u skladu s tehnološkim i tržišnim razvojem u području uređaja kratkog dometa.
(5)
U svome izvješću iz studenoga 2008. (5), dostavljenom u okviru spomenutog ovlaštenja, CEPT savjetuje Komisiji da u Prilogu Odluci 2006/771/EZ izmijeni niz tehničkih aspekata.
(6)
Odluku 2006/771/EZ trebalo bi stoga izmijeniti.
(7)
Za učinkovitu uporabu spektra kako bi se izbjegle štetne smetnje, oprema koja djeluje pod uvjetima određenima u ovoj Odluci mora također biti usklađena s Direktivom 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi te o uzajamnom priznavanju njihove usklađenosti (6), što se može dokazati zadovoljavanjem usklađenih normi ili drugim postupkom procjene sukladnosti.
(8)
Mjere predviđene ovom Odlukom u skladu su s mišljenjem Odbora za radiofrekvencijski spektar,
DONIJELA JE OVU ODLUKU:
Članak 1.
Prilog Odluci 2006/771/EZ zamjenjuje se Prilogom ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 13. svibnja 2009.

Labels: 12
7